
Acasă > Actualitate > Ucraina va desființa mai multe licee românești 


Președinta executivă a Centrului bucovinean independent de cercetări actuale din 
Cernăuți, Aurica Bojescu, totodată responsabilă a Uniunii inter-regionale 
"Comunitatea românească din Ucraina”, este îngrijorată de modificările care 
urmează a fi aduse Legii educaţiei, care ar urma să prevadă desfiinţarea unor licee 
românești, transmite trimisul special al AGERPRES, Cristian Lupașcu. 


"Se presupune că vom avea unităţi teritoriale, localităţi, în care nu va fi niciun liceu în limba 
română. Vor fi gimnazii până la clasa a IX-a. Asta ne îngrijorează foarte mult pentru că sunt 
foarte multe familii tinere. Unde vor învăţa copiii? Unde vor termina școala? De aceea, ne 
gândim foarte mult și la viitorul lor. Noi vrem să rămână măcar un liceu în fiecare 
comunitate. Dacă nu va exista acest liceu și copiii vor fi luați cu autocarul în alte unități de 
învățământ, asta va fi foarte greu. Cu atât mai mult, dacă vor fi încadrați în licee cu predare 
în limba ucraineană, atunci în general procesul de învățământ în limba maternă nu va fi 
asigurat”, a precizat Bojescu, care susţine că se va lupta ca toate cele 17 unităţi 
administrativ- teritoriale cu populaţie de români să aibă un liceu cu predare în limba 
română. 


Unul dintre cei mai influenţi membri ai comunităţii românești din regiunea Cernăuţi, fostul 
primar al comunei Mahala Elena Nandriș avertizează asupra riscului dispariției minorităţii 


românești din Ucraina, pe fondul modificărilor din sistemul de învățământ ucrainean. 


Nandriș a declarat, pentru AGERPRES, că, în cazul în care Legea educaţiei va impune 
învățământul în limba ucraineană în actualele școli românești, copiii vor fi determinaţi să 
renunţe la vorbirea în limba română. 


"E foarte periculos, pentru că, dacă bagă toate obiectele în limba ucraineană în școli, în 
licee, în timp de zece ani de zile, noi nu vom mai fi ca români. Copiii încep a amesteca 
limba. Copilul va intra la 8.30 în școală și va ieși la 15.30, va vorbi doar limba ucraineană. 
Noi avem ca exemplu satul Colincăuţi. Au rămas doar bătrânii care vorbesc limba română și 
a fost sat românesc. Sovieticii au băgat limba și i-au terminat. Am fost cu copiii cu colinda și 


s-a apropiat lumea mai în vârstă și ascultau cum copilașii aceștia cântau în limba română și 
plângeau. Le curgeau lacrimile și spuneau `~“, a afirmat Nandriș. 


Românii din Ucraina cer susținerea autorităţilor de la București pentru negocierea drepturilor 
lor cu puterea de la Kiev. 


"Noi ne rugăm și așteptăm ajutor de la Guvernul României. Noi acum vrem în Europa și 
Ucraina ar trebui să respecte drepturile. Așteptăm cel mai mare ajutor de la România. Dacă 
nu vom avea susținere din România, ne pierdem noi, ca identitate”, a adăugat Elena 
Nandriș. 


